-Նախևառաջ անհրաժեշտ է հստակեցնել, որ հակաիսրայելական հայտարարություններով ու քայլերով Թուրքիան իր համար լուծում է զուտ քաղաքական խնդիր, այն է` իր շուրջը հավաքել արաբական, մուսուլմանական երկրներին և ստանձնել նրանց առաջնորդի դերը: Այս քաղաքական ձեռագիրը նորություն չէ, Էրդողանը բազմիցս է նման հայտարարություններով հանդես եկել, որոնք գերազանցապես տապալվել են: Կտապալվի նաև այս նախաձեռնությունը: Թուրքիան չի բարձրացնում Ադրբեջան-Իսրայել համագործակցության հարցը, քանի որ դա նախ կհակասի Անկարայի հարավկովկասյան քաղաքականության ռազմավարությանը և թուրք-ադրբեջանական տանդեմի դիրքորոշմանը: Այն է` Ադրբեջանի և Իսրայելի ռազմատեխնիկական գործակցությունը դիտարկվում է որպես հնարավորություն Հայաստանի և Արցախի նկատմամբ ուժային հավասարակշռությունը խախտելու և առհասարակ անվտանգային հարցերին ուղղված մարտահրավերների ու սպառնալիքների ցուցադրման ու կիրառման առումներով: Ուստի Էրդողանի հակաիսրայելական կոչերը պոպուլիստական են և վերաբերում են երկակի ստանդարտներին: